ANCYL-komiteelid bedank ná storm oor k-woordSuzanne Govender. Foto: Facebook. Suzanne Govender, sekretaris van die ANC-jeugliga (ANCYL) in wyk 73 in Chatsworth in die eThekwini-munisipaliteit en lid van die streek- uitvoerende komitee, het bedank nadat die ANCYL in kennis gestel is van ŉ voorval waartydens sy ŉ neerhalende term teenoor ŉ ander partylid gebruik het. Die ANCYL het haar besluit verwelkom. “Amptelike dissiplinêre prosesse is van stapel gestuur en sy het toe besluit om te bedank. Die ANCYL is soos die ANC ŉ nierassige organisasie en rassisme het geen plek in die beweging nie,” het die ANCYL in ŉ verklaring gesê. Hulle het bygevoeg hulle het vir die leierskap van die ANC geskryf om formele dissiplinêre stappe te doen om ŉ boodskap uit te dra “dat die beweging geen gedrag wat ten doel het om ons mense te skei en spanning tussen hulle te veroorsaak sal duld nie”. Jarad Naicker, voorsitter van die ANCYL in wyk 73, het Maandag in ŉ verklaring gesê die ANCYL distansieer hom heeltemal van Govender se “rassistiese uitbarstings” en sal toelaat dat interne dissiplinêre prosesse voortgaan sonder vrees of vooroordeel. Naicker het ook gesê hulle sal ŉ saak by die polisie aanhangig maak vir verdere ondersoek en haar ook by die Suid-Afrikaanse Menseregtekommissie (MRK) aankla. “Ons sal ook alle moontlike ondersteuning bied aan die arme slagoffer wie se grondwetlike regte oortree is en wat erg getraumatiseer is,” het Naicker gesê. Dit is onduidelik presies wanneer die beweerde voorval plaasgevind het, maar die voorval het glo aan die lig gekom toe ŉ skermskoot van ŉ WhatsApp-gesprek tussen Govender en ŉ ander persoon op sosiale media gedeel is. Daar word beweer dat Govender tydens die gesprek die k-woord gebruik het om na ŉ lid van ŉ ander ANC-tak te verwys. “Haar gevaarlike stelling en gebruik van die k-woord kan net haat en wrywing tussen verskillende rassegroepe aanblaas en ons maatskaplike welstand vernietig vir politieke gewin en mag,” het Naicker gesê.